Ο **Ήφαιστος Λήμνου** είναι ελληνικό αθλητικό σωματείο που δραστηριοποιείται στη Μύρινα της Λήμνου, νησί του βορειοανατολικού Αιγαίου. Επίσημο έτος ίδρυσής του είναι το 2017 και οι αθλητές του αγωνίζονται με χρώματα το σκούρο κόκκινο, το μαύρο και το λευκό. Αντλεί το όνομά του από τον θεό των Αρχαίων Ελλήνων, τον Ήφαιστο, που σύμφωνα με τα ομηρικά έπη είχε ιδιαίτερη σύνδεση με το νησί.

Ο σύλλογος διατηρούσε επαγγελματικό τμήμα ανδρικής καλαθοσφαίρισης, φέροντας τη νομική ονομασία **Κ.Α.Ε. Ήφαιστος Λήμνου,** αγωνιζόμενη στην Α1 Εθνική Κατηγορία μέχρι το τέλος της αγωνιστικής περιόδου 2019-2020, οπότε και αποχώρησε, λόγω έλλειψης στήριξης από την τοπική κυρίως αυτοδιοίκηση και δυσκολίας να στηριχθεί περαιτέρω οικονομικά η ομάδα. Επιπλέον διατηρεί ερασιτεχνικά τμήματα υποδομής για νεαρούς αθλητές. Έδρα των τμημάτων καλαθοσφαίρισης είναι το Κλειστό Γυμναστήριο Μύρινας «Νίκος Σαμαράς», χωρητικότητας 1.260 καθήμενων θεατών.

Ίδρυση
------

Η ίδρυση της Αθλητικής Ακαδημίας Λήμνου ανακοινώθηκε την Τετάρτη 25 Οκτωβρίου 2017 στο κλειστό γυμναστήριο «Νίκος Σαμαράς» στη Μύρινα. Επικεφαλής του εγχειρήματος είναι ο Παντελής Μπούμπουρας, πρόεδρος του ομώνυμου ιδρύματος. Τη στήριξή τους προσέφεραν το ίδρυμα του πρώην διεθνούς καλαθοσφαιριστή Παναγιώτη Φασούλα και ο Δήμαρχος Λήμνου, Δημήτρης Μαρινάκης.

Στα τέλη Ιουλίου 2018 παρουσίαστηκε σε επίσημη εκδήλωση η δημιουργία τμήματος ενηλίκων ανδρών. Κατόπιν απόκτησης των δικαιωμάτων του σωματείου Γ.Σ.Λ. Φάρος η αγωνιστική του πορεία ξεκίνησε απευθείας από την Α1 Εθνική Κατηγορία (Basket League). Πρόεδρος και Διευθύνων Σύμβουλος της νεοσυσταθείσας Κ.Α.Ε. ανέλαβε ο Σπύρος Μπούμπουρας, γιος του ιδιοκτήτη της ομάδας.

Η ομάδα επέλεξε για χρώματα το σκούρο κόκκινο, το μαύρο και το λευκό και δεν μοιράζεται, πέρα από το Α.Φ.Μ. ιδιαίτερα χαρακτηριστικά με τις προκατόχους της (δηλ. τις ομάδες: Γ.Σ. Λάρισας, Φοίνικας Λάρισας, Φάρος Κερατσινίου και Φάρος Λάρισας).

Ιστορική αναδρομή
-----------------

Το πρώτο επίσημο παιχνίδι της ομάδας έλαβε χώρα στις 3 Οκτωβρίου 2018 στα πλαίσια της *«Φάσης των 16»* του Κυπέλλου Ελλάδος. Σε αυτό ηττήθηκε εκτός έδρας από το Περιστέρι με σκορ 91-81, με συνέπεια να αποκλειστεί από τη συνέχεια της διοργάνωσης.

Τρέχουσα αγωνιστική περίοδος
----------------------------

Κατά την τρέχουσα αγωνιστική περίοδο, 2019-20, ο Ήφαιστος Λήμνου λαμβάνει μέρος στο Πρωτάθλημα της Α1 Εθνικής Κατηγορίας (χορηγική ονομασία: EKO Basket League) που διοργανώνει ο Ε.Σ.Α.Κ.Ε. Σύμφωνα με τον αθλητικό νόμο το ανδρικό τμήμα καλαθοσφαίρισης του σωματείου απέκτησε νομική μορφή **Κ.Α.Ε.** για όσο θα παραμείνει στο κορυφαίο αυτό επίπεδο, με νομική έδρα στην Αγία Παρασκευή Αττικής.

Σε ό,τι αφορά το θεσμό του Κυπέλλου Ελλάδος, η ομάδα της Λήμνου αγωνίστηκε απευθείας στη *«Φάση των 8»* όπου διασταυρώθηκε εκτός έδρας με το Περιστέρι. Γνώρισε την ήττα με σκορ 57-51 και κατά συνέπεια αποκλείστηκε από τους Ημιτελικούς.

Έδρα του συλλόγου είναι το Κλειστό Γυμναστήριο Λήμνου *«Νίκος Σαμαράς»*, χωρητικότητας 1.260 καθήμενων θεατών. Πρόεδρος του διοικητικού συμβουλίου είναι ο Σπύρος Μπούμπουρας, Γενικός Διευθυντής ο Κώστας Κώτσης και Διευθυντής Ομάδας ο Μάρκος Κολώκας. Καθήκοντα πρώτου προπονητή διατηρεί ο Σωτήρης Μανωλόπουλος. Άμεσοι συνεργάτες του είναι οι Θανάσης Μολυβδάς, Κώστας Μάμαλης και Μανώλης Παπαμακάριος. Το ρόστερ του Ηφαίστου Λήμνου για την αγωνιστική περίοδο 2019-20 συνθέτουν οι παρακάτω αθλητές:

  


| Ήφαιστος Λήμνου - Roster 2018–19 |
| --- |

| Αρ. | Εθν. | Όνοματεπώνυμο | Θέση | Γέννηση | Ύψος |
| --- | --- | --- | --- | --- | --- |
| 0 |  | Μολντοβεάνου, Βλαντ | 4 | 11 Φεβρουαρίου 1988 (1988-02-11) (35 ετών) | 206 cm |
| 1 |  | Σταμάτης, Δημήτρης | 2 | 12 Ιανουαρίου 1996 (1996-01-12) (27 ετών) | 188 cm |
| 2 |  | Γκαλιούρης, Δημήτρης | 1 | 05 Ιουνίου 2001 (2001-06-05) (22 ετών) | 180 cm |
| 5 |  | Έβανς, Σον | 4-5 | 20 Οκτωβρίου 1988 (1988-10-20) (34 ετών) | 203 cm |
| 6 |  | Σμιθ, Τζέρι | 1 | 26 Σεπτεμβρίου 1987 (1987-09-26) (35 ετών) | 188 cm |
| 7 |  | Πελεκάνος, Μιχάλης | 3 | 25 Μαΐου 1981 (1981-05-25) (42 ετών) | 199 cm |
| 9 |  | Τσαϊρέλης, Μιχάλης | 4-5 | 23 Φεβρουαρίου 1988 (1988-02-23) (35 ετών) | 208 cm |
| 11 |  | Διαμαντάκος, Γιώργος | 5 | 14 Ιανουαρίου 1995 (1995-01-14) (28 ετών) | 216 cm |
| 15 |  | Χαριτόπουλος, Δημήτρης | 5 | 14 Νοεμβρίου 1983 (1983-11-14) (39 ετών) | 207 cm |
| 16 |  | Μούρτος, Σπύρος | 2-3 | 05 Δεκεμβρίου 1990 (1990-12-05) (32 ετών) | 198 cm |
| 23 |  | Λιτλ, Μάριο | 2-3 | 29 Δεκεμβρίου 1987 (1987-12-29) (35 ετών) | 198 cm |
| 34 |  | Χαμοντς, Κλιφ | 1 | 18 Δεκεμβρίου 1985 (1985-12-18) (37 ετών) | 191 cm |
| 55 |  | Στασινός, Ορφέας | 1 | 05 Σεπτεμβρίου 1998 (1998-09-05) (24 ετών) | 183 cm |

|  |
| --- |
| Προπονητής: Σωτήρης Μανωλόπουλος  |
|  |
| *Ενημέρωση: 24 Δεκεμβρίου 2019* |

Παραπομπές
----------

1. ↑  Ομήρου «Ιλιάδα», Ραψωδία Α', 590.
2. 1 2  «Ήφαιστος Λήμνου», πληροφορίες για το σύλλογο στον επίσημο ιστότοπο του Ελληνικού Συνδέσμου Ανωνύμων Καλαθοσφαιρικών Εταιρειών.
3. ↑  «Ο Παντελής Μπούμπουρας σε συνεργασία με τον Π. Φασούλα, δημιουργεί την Αθλητική Ακαδημία Λήμνου», άρθρο στον ιστότοπο Oneman.gr, 30 Οκτωβρίου 2017.
4. 1 2  «Ο Ήφαιστος Λήμνου ήρθε για να μείνει», άρθρο στον ιστότοπο Gazzetta.gr, 25 Ιουλίου 2018.
5. ↑  «Ο ΓΣΛ μετονομάζεται σε... Ήφαιστος Λήμνου», άρθρο στον ιστότοπο Sdna.gr, 16 Ιουνίου 2018.
6. ↑  «Περιστέρι - Ήφαιστος 91-81», άρθρο στον ιστότοπο Sdna.gr, 3 Οκτωβρίου 2018.
7. ↑  «Περιστέρι - Ήφαιστος Λήμνου 91-81», άρθρο στον ιστότοπο Gazzetta.gr, 3 Οκτωβρίου 2018.
8. ↑  «Περιστέρι - Ήφαιστος Λήμνου 57-51», άρθρο στον ιστότοπο Sdna.gr, 9 Νοεμβρίου 2019.
9. ↑  «Περιστέρι - Ήφαιστος 57-51: Κακό παιχνίδι με νικητές τους γηπεδούχους», άρθρο στον ιστότοπο Sport24.gr, 9 Νοεμβρίου 2019.
10. ↑  «Διοικητικό Προσωπικό» Αρχειοθετήθηκε 2019-12-08 στο Wayback Machine. πληροφορίες στον επίσημο ιστότοπο του συλλόγου.
11. ↑  «Επιτελείο» Αρχειοθετήθηκε 2019-12-10 στο Wayback Machine. πληροφορίες στον επίσημο ιστότοπο του συλλόγου.

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Ήφαιστος Λήμνου Αρχειοθετήθηκε 2019-08-02 στο Wayback Machine. επίσημος ιστότοπος.
* Ήφαιστος Λήμνου, επίσημος λογαριασμός στο Facebook.
* Ήφαιστος Λήμνου, επίσημος λογαριασμός στο Twitter.
* Ήφαιστος Λήμνου στο Instagram
* Ήφαιστος Λήμνου, επίσημος λογαριασμός στο YouTube.